የኩላሊት እጥበት ሕክምና በቁሳቁስ እጥረት እየተፈተነ ነው፡፡
ባሕር ዳር፡ መስከረም 23/2013ዓ.ም (አብመድ) በቁሳቁስ እጥረቱ ምክንያት ለእንግልት እና ለተጨማሪ ወጪ መጋለጣቸውን በባሕር ዳር ፈለገ ሕይወት አጠቃላይ ሪፈራል ሆስፒታል የኩላሊት እጥበት ታካሚዎች ተናግረዋል፡፡ ከ2009 ዓ.ም ጀምሮ በሳምንት ሦስት ጊዜ ሕክምናው ሲደረግላቸው የነበሩት አቶ ስለሺ ከቅርብ ጊዜያት ወደዚህ እጥበቱን የሚያገኙት ሁለት ጊዜ፣ አንድ ጊዜ ከዚያም አለፍ ሲል በሁለት ሳምንት እንደሆነ አንስተዋል፤ አቶ ሶሎሞን አዕምሮም በተመሳሳይ፡፡ ከ30 እስከ 100 ብር ይገዙት የነበረ መድኃኒት ከመንግሥት ሆስፒታል ባለመገኘቱም ከ800 እስከ 1 ሺህ ብር እንዲያወጡ እንዳደረጋቸው ገልጸዋል፡፡ ከሚያወጡት ከፍተኛ ወጪ ተጨማሪ እንዲያወጡ ከማድረጉም ባለፈ በጤናቸው ላይ ከፍተኛ ጫና እየደረሰ መሆኑን ተናግረዋል፡፡ በመሆኑም መንግሥት ችግሮቹን እንዲያስተካክልላቸው ጠይቀዋል፡፡የአማራ ክልል የኩላሊት ሕሙማን ማኅበር የሕዝብ ግንኙነት ተወካይ ዶክተር ቢያድጌ አስቻለ እንዳሉት ደግሞ በፈለገ ሕይወት አጠቃላይ ስፔሻላይዝድ ሪፈራል ሆስፒታል በሕክምና ቁሳቁስ እጥረት ምክንያት ሕሙማን ሦስት ገዜ የኩላሊት እጥበት እንዲያደርጉ ቢመከርም ሁለት እና አንድ ጊዜ ብቻ ሲሠራላቸው ቆይቷል፡፡ ሆስፒታሉ አዲስ የኩላሊት ሕመምተኞችን መቀበል ካቆመም ስድስት ወራት አልፈውታል፡፡ዶክተር ቢያድጌ እንደገለጹት በየሳምንቱ ደግሞ ከሁለት እስከ ሦስት ታማሚዎች በአልጋ እና በማጠቢያ ማሽን ችግር ምክንያት ሕክምና ሳያገኙ ወደየቤታቸው ይመለሳሉ፡፡ ሆስፒታል ደርሰው ከሚመለሱት ባሻገርም በሌሎች ሪፈራል ሆስፒታሎችና የገጠር ሆስፒታሎች የቦታ እጥረት እንዳለ የሚነገራቸው በርካታ መሆናቸውን አንስተዋል፡፡ ለዓመታት በማሽን ታግዘው ሽንታቸውን የሚሸኑ እና ሌሎች ሕሙማን የሕክምና ችግር እየገጠማቸው መሆኑንም ነው ዶክተር ቢያድጌ ያነሱት፡፡